Selskabet til Haandarbejdets Fremme
Selskabet til Haandarbejdets Fremme havde til formål at støtte dansk håndarbejde og kunsthåndværk. Selskabet blev stiftet i 1928 med Gertie Wandel som en af de drivende kærfter. Wandel var en markant formand fra 1943 til 1978.
Selskabet var fra begyndelsen under kongelig protektion, og dronning Margrethe har flere gange tegnet Årets Korssting, senest for året 2023. Årets Korssting er en årskalender, som stadig udkommer. Den udkom første gang i 1960 og blev hurtigt en af selskabets mest populære udgivelser.
Gennem årene opbyggede selskabet en omfattende organisation, hvor man blandt andet arrangerende udstillinger, foredrag og kurser. Man oprettede eget værksted, fik forretninger over hele landet og organiserede sig i lokalforeninger. Desuden drev selskabet en håndarbejdsskole og et seminarium, hvor man uddannede håndarbejdslærere. Et vigtigt bindeled mellem alle aktiviteterne blev Medlemsbladet, som er udkommet siden 1934.
På værkstedet udvikledes en mønstersamling, hvor især korsstingsbroderierne i selskabets eget broderigarn, Dansk Blomstergarn, på hvidt hørlærred blev indbegrebet af god smag og godt håndarbejde. Blomstergarnet blev udviklet af farveren Ejnar Hansen i Vejle. De mere end 100 let dæmpede farvenuancer er baseret på plantefarver i danske almuetekstiler fra år 1800, og blomstergarnet er fortsat i produktion.
Kunstnerne Gerda Bengtson, Ida Winkler og Edith Hansen arbejdede alle som broderidesignere på værkstedet, og de har først og fremmest æren for de mange populære korsstingsbroderier. Foruden disse tre samarbejdede en lang række af 1900-tallets kendte og populære kunstnere med værkstedet.
Efter en økonomisk nedgangstid i midten af 1990’erne skilte man foreningsdelen ud og nedlagde forretningerne og værkstedet. Navnet blev ændret til Foreningen Haandarbejdets Fremme. I dag arbejder foreningen fortsat med salg og videreudvikling af selskabets mønstersamling, og man udgiver fortsat både Medlemsbladet og Årets Korssting (2023).